ভারতের দীর্ঘমেয়াদি ১০ মুখ্যমন্ত্রী কারা? দেখুন তালিকা

ওয়েব ডেস্ক : সম্প্রতি সম্পন্ন হয়েছে বিহার নির্বাচন। সেই ভোটে ২০২টি আসনে জিতেছে এনডিএ শিবির। তার পরেই দশমবারের জন্য বিহারের মুখ্যমন্ত্রী হিসেবে শপথ নিয়েছেন নীতীশ কুমার (Nitish Kumar)। বৃহস্পতিবার শপথগ্রহণ করেন তিনি। প্রসঙ্গত, নীতীশ কুমার এর মধ্যেই নয়বার বিহারের মুখ্যমন্ত্রী হিসেবে দায়িত্ব পালন করেছেন। যার মধ্যে ২০০০ সালের একটি সংক্ষিপ্ত সাত দিনের মেয়াদও ছিল। এর ফলে একটি প্রশ্ন উঠছে। তা হল ভারতের দীর্ঘতম সময়ধরে মুখ্যমন্ত্রী পদে থাকা ব্যক্তিরা কারা?

দেখে নেওয়া যাক প্রথম দশের তালিকা…..

প্রথমে বলা যাক পবন কুমার চামলিং (Pawan Kumar Chamling)-এর কথা। ১৯৯৪ সালের ১২ ডিসেম্বর থেকে ২০১৯ সালের ২৬ মে পর্যন্ত তিনি ছিলেন সিকিমের (Sikkim) মুখ্যমন্ত্রী। প্রায় ২৫ বছর তিনি সিকিমকে নেতৃত্ব দিয়েছেন। চামলিং-এর নেতৃত্বে তাঁর দল নির্বাচনে মোট পাঁচবার জয়লাভ করেছে। যা তাঁকে ভারতের দীর্ঘতম সময় ধরে মুখ্যমন্ত্রী পদে থাকা ব্যক্তি হিসেবে প্রতিষ্ঠিত করেছে।

দ্বিতীয়ত হলেন ওড়িশার প্রাক্তন মুখ্যমন্ত্রী নবীন পট্টনায়েক (Naveen Patnaik)। তিনি ২০০০ সালের ৫ মার্চ থেকে ২০২৪ সালের জুন পর্যন্ত ওড়িশার (Odisha) মুখ্যমন্ত্রীর পদ সামলেছেন। প্রায় দু’দশকের বেশি সময় ধরে তিনি এই দায়িত্ব সামলেছিলেন। অবশ্য তাঁর মেয়াদ শেষ হয় যখন বিজেপি ১৪৭টি আসনের মধ্যে ৭৮টি আসন জিতে নেয়।

তৃতীয়ত হলেন জ্যোতি বসু ( Jyoti Basu)। তিনি ১৯৭৭ সালের ২১ জুন থেকে ২০০০ সালের ৫ নভেম্বর পর্যন্ত পশ্চিমবঙ্গে (West Bengal) মুখ্যমন্ত্রীর দ্বায়িত্ব সামলেছেন। প্রসঙ্গত, জ্যোতি বসু ভারতের অন্যতম সম্মানিত রাষ্ট্রনায়ক হিসেবে পরিচিত। তিনি ২৩ বছর ধরে পশ্চিমবঙ্গকে নেতৃত্ব দিয়েছেন। তাঁর রাজনৈতিক দূরদর্শিতার কারণে ব্যাপকভাবে প্রশংসিত ছিলেন। প্রধানমন্ত্রী হওয়ার প্রস্তাব পেলেও, জ্যোতি বসু তা প্রত্যাখ্যান করেছিলেন।

চতুর্থ হলেন গেগং আপাং (Gegong Apang)। তিনি ২২ বছর ধরে ছিলেন অরুণাচল প্রদেশের (Arunachal Pradesh) মুখ্যমন্ত্রী। তাঁর মেয়াদ ছিল ১৯৮০ সালের ১৮ জানুয়ারি থেকে ১৯৯৯ সালের ১৯ জানুয়ারি। তার পর ২০০৩ সালের ৩ অগাস্ট থেকে ২০০৭ সালের ৩ এপ্রিল পর্যন্ত অরুণাচল প্রদেশের মুখ্যমন্ত্রী ছিলেন।

আরও খবর : নীতীশ নন, ভারতে সবচেয়ে বেশিদিন মুখ্যমন্ত্রী ছিলেন কে? দেখুন তালিকা

পঞ্চম হলেন লাল থানহাওলা (Lal Thanhawla)। তিনি ২২ বছর ধরে মিজোরামের (Mizoram) মুখ্যমন্ত্রী ছিলেন। তিনি তিন দফায় মিজোরামের মুখ্যমন্ত্রীর দায়িত্ব সামলেছেন। প্রথম দফায় ১৯৮৪ সালের ৫ মে থেকে ১৯৮৬ সালের ২১ অগাস্ট। দ্বিতীয় দফায় ১৯৮৯ সালের ২৪ জানুয়ারি থেকে ৩ ডিসেম্বর ১৯৮৯। তৃতীয় দফায় ২০০৮ সালের ১১ ডিসেম্বর থেকে ২০১৮ সালের ১৫ ডিসেম্বর পর্যন্ত মিজোরামের মুখ্যমন্ত্রীর পদ সামলেছেন। লাল থানহাওলা নেতৃত্বে মিজোরামের সড়ক নেটওয়ার্ক, স্বাস্থ্যসেবা সুবিধা এবং শিক্ষা প্রতিষ্ঠানের উন্নতির ওপর জোর দেওয়া হয়েছিল।

ষষ্ঠ হলেন বীরভদ্র সিং (Virbhadra Singh)। তিনি ২১ বছর হিমাচল প্রদেশের (Himachal Pradesh) মুখ্যমন্ত্রীর দায়িত্ব সামলেছেন। তিনি মোট চার দফায় হিমাচলের মুখ্যমন্ত্রী ছিলেন। প্রথমে ছিলেন ১৯৮৩ সালের ৮ এপ্রিল থেকে ১৯৯০ সালের ৫ মার্চ পর্যন্ত। তার পরে ১৯৯৩ সালের ৩ ডিসেম্বর থেকে ১৯৯৮ সালের ২৪ পর্যন্ত। এর পর ২০০৩ সালের ৬ মার্চ থেকে ২০০৭ সালের ৩০ ডিসেম্বর পর্যন্ত। শেষে ২০১২ সালের ২৫ ডিসেম্বর থেকে ২০১৭ সালের ২৭ ডিসেম্বর পর্যন্ত হিমাচল প্রদেশের মুখ্যমন্ত্রীর দায়িত্ব সামলেছেন।

সপ্তম হলেন মানিক সরকার (Manik Sarkar)। তিনি ১৯ বছর ধরে ছিলেন ত্রিপুরার (Tripura) মুখ্যমন্ত্রী। ১৯৯৮ সালের ১১ মার্চ থেকে ২০১৮ সালের ৯ মার্চ পর্যন্ত এই দায়িত্ব সামলেছেন।

অষ্টম হলেন নীতীশ কুমার (Nitish Kumar)। তিনি প্রায় ২০ বছর ধরে বিহারের (Bihar) মুখ্যমন্ত্রী পদে রয়েছেন। সম্প্রতি বিহারে হয়ে যাওয়া নির্বাচনে জয় পেয়েছে বিজেপি ও জেডিএউ নেতৃত্বাধীন এনডিএ শিবির। তার পরেই বৃহস্পতিবার ২০ নভেম্বর ২০২৫ সালে দশমবারের জন্য মুখ্যমন্ত্রী হিসেবে শপথ নিয়েছেন নীতীশ।

নবম হলেন এম করুণানিধি (M Karunanidhi)। তিনি ১৮ বছর ধরে ছিলেন তামিলনাড়ুর (Tamilnadu) মুখ্যমন্ত্রী। প্রথম দফায়, ১৯৬৯ সালের ১০ ফেব্রুয়ারি থেকে ১৯৭৬ সালের ৩১ জানুয়ারি পর্যন্ত। দ্বিতীয় দফায়, ১৯৮৯ সালের ২৭ জানুয়ারি থেকে ১৯৯১ সালের ৩০ জানুয়ারি পর্যন্ত। তৃতীয় দফায়, ১৯৯৬ সালের ১৩ মে থেকে ২০০১ সালের ১৪ মে পর্যন্ত। শেষে, ২০০৬ সালের ১৩ মে থেকে ২০১১ সালের ১৬ মে পর্যন্ত তামিলনাড়ুর মুখ্যমন্ত্রী হিসেবে দায়িত্ব সামলেছিলেন।

দশম হলেন প্রকাশ সিং বাদল (Parkash Singh Badal)। তিনি ১৮ বছর ধরে ছিলেন পাঞ্জাবের (Punjab) মুখ্যমন্ত্রী। প্রথম দফায়, ১৯৭০ সালের ২৭ মার্চ থেকে ১৯৭১ সালের ১৪ জুন। দ্বিতীয় দফায়, ১৯৭৭ সলের ২০ জুন থেকে ১৯৮০ সালের ১৭ ফেব্রুয়ারি। ১৯৯৭ সালের ১২ ফেব্রুয়ারি থেকে ২০০২ সালের ২৬ ফেব্রুয়ারি এবং ২০০৭ সালের ১ মার্চ থেকে ২০১৭ সালের ১৬ মার্চ পর্যন্ত পাঞ্জাবের মুখ্যমন্ত্রীর পদ সামলেছেন।